Duitsers besorg oor staatspensioen, armoede op hul oudagArgieffoto (Foto: StockSnap/Pixabay) Minstens die helfte van Duitsers is bekommerd dat hulle op hul oudag arm sal wees, maar bykans dieselfde hoeveelheid persone glo hulle beskik nie oor die middele om enigiets daaraan te doen nie. Volgens die uitslag van ŉ meningspeiling wat Deutsche Bank Woensdag in Frankfurt aangebied het, het die persone besef dat hul staatspensioen nie voldoende gaan wees nie. Altesaam 3 200 persone het aan die opname deur die Ipsos-instituut deelgeneem. “Ons beleef dat daar nie baie vertroue in die staatspensioen is nie,” het Thomas Hoerter, hoof van marknavorsing by Deutsche Bank, gesê. Slegs 17% van die persone tussen 20 en 65 jaar oud verwag dat die staatspensioen voldoende sal wees op hul oudag. Ongeveer 70% glo dat slegs die basiese deur die staatspensioen gedek sal word. Altesaam 54% van respondente glo dat die staatspensioenskema in ŉ stadium heeltemal in duie sal stort. Ongeveer 71% van respondente glo dit is belangrik om bewus te wees daarvan dat privaat voorsiening vir jou pensioen nodig gaan wees om jou lewensstandaard te handhaaf. Respondente belê maandeliks gemiddeld €50 vir hul pensioen, alhoewel hulle dink minstens €200 per maand is nodig. Byna die helfte van alle respondente (47%) sou graag meer wou spaar, maar hulle het nie geld oor in ŉ maand nie. Nóg ŉ groot struikelblok is dat 56% van die respondente dink pensioenversekeringsprodukte is ingewikkeld en moeilik om te verstaan. Altesaam 36% dink die hele kwessie is heeltemal te ingewikkeld.